ФНИ НА СУ „СВ. КЛИМЕНТ ОХРИДСКИ“

РЕЗЮМЕ НА ИЗСЛЕДОВАТЕЛСКИ ПРОЕКТ

Договор № 80-10-89/ 11.05.2022

**Тема на проекта:** „ШЕКСПИР С КАУЗА": АНАЛИЗ НА МЕТОДА ЗА РАБОТА С ДЕЦА С АУТИЗЪМ, ОСНОВАВАЩ СЕ НА ШЕКСПИРОВИЯ ТЕАТЪР, НА КЕЛИ ХЪНТЪР – АКТРИСА ОТ КРАЛСКАТА ШЕКСПИРОВА ТРУПА, ВЕЛИКОБРИТАНИЯ“

**Вид на проекта**: тематичен проект

**Ръководител**: д-р Георги Станимиров Няголов

**Членове на екипа:** д-р Дария Лазаренко, д-р Петя Йосифова, д-р Ива Бонева, Матея Димитрова, Рафаела Иванова, Невена Северинова

**Факултет/департамент/звено**: Факултет по класически и нови филологии

**РЕЗЮМЕ**

Основната цел на проекта беше да създаде условия за провеждане на серия от три образователно-практически ателиета в София с Кели Хънтър (Kelly Hunter) и нейната театрална трупа „Flute". Кели Хънтър е британска актриса, дългогодишен член на Кралската шекспирова трупа (Royal Shakespeare Company), която от 2002 г. разработва собствен метод (The Hunter Heartbeat Method) за работа с деца с аутизъм и постравматичен стрес. Работата на Кели Хънтър и нейната театрална трупа, макар и практическа по своята същност, е подчертано интердисциплинарна и предизвиква интерес от страна на поне три научноизследователски направления – шекспирология, театрознание и специална педагогика. Работата с деца със специални нужди и специални образователни потребности в България е предизвикателство, с което държавния сектор не успява да се справи ефективно. Това мотивира участието на редица организации от гражданския сектор. Именно затова настоящият проект е замислен на базата на сътрудничество между Софийския университет „Св. Климент Охридски", като държавна структура, и неправителствени организации с идеална цел и експертиза в тази област – Ситуационен център „Отворени врати" и Детски научен център „Музейко". Не на последно място, актуален и неотложен аспект на проекта е стремежът му да допринесе за облекчаването на негативните ефекти от Руската военна агресия в Украйна. Войната в Украйна принуди милиони хора, основно жени и деца, да потърсят убежище в други държави. Десетки хиляди украински граждани получиха статут за временна закрила. Сред тях има и деца с аутизъм и постравматичен стрес. Именно затова проектът цели да предостави възможност в ателиетата с Кели Хънтър да се включат деца от украинската общност в София.

Ателиетата по проекта се проведоха по план на 26, 27 и 28 май 2022 г. В крайна сметка на поканата се отзоваха изключително украински родители и деца. От страна на СУ в организацията и в самите тях се включиха студенти от избираемия курс от бакалавърска програма „Английска филология" на катедра „Англицистика и американистика", СУ – „Шекспир посредством театър", в който поставихме през този семестър специален фокус върху театъра, и изобщо изкуството, със социална кауза. Участваха също и представители на Университетския театър „Алма алтер", който също има редица творчески проекти със социална кауза.

Според Кели Хънтър и членовете на театралната трупа „Flute", работата им в София през май беше изключително успешна и удовлетворяваща. Това ясно пролича от факта, че впоследствие те проведоха специална кампания за набиране на средства, която им позволи да дойдат още веднъж в София през октомври, този път изцяло на собствени разноски. В момента планират ново посещение – през пролетта на 2023 г. Като към тях по всяка вероятност ще се присъедини професор Майкъл Добсън – директор на Шекспировия институт в Стратфорд на Ейвън и един от най-изявените в световен план шекспироведи в момента. Майкъл Добсън и Кели Хънтър вече заявиха принципно съгласие да изнесат лекция пред студентите на СУ през пролетта.